**Likumprojekta "Grozījumi Aizsargjoslu likumā" (turpmāk – likumprojekts) sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ekonomikas ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd tiesību aktos naftas un naftas produktu cauruļvadiem noteikta drošības aizsargjosla, kuras minimālais platums gar cauruļvadiem ir 25 metri no cauruļvada ass, bet maksimālais platums noteikts 500 metri.  Maģistrālie naftas un naftas produktu cauruļvadi ir bīstamās iekārtas, kas neatbilstošas lietošanas un uzturēšanas rezultātā var apdraudēt cilvēku dzīvību un veselību, vidi un materiālās vērtības, tāpēc to lietošanas laikā tie ir pakļauti noteiktai valsts uzraudzībai, kontrolei un pārbaudēm, turklāt tie ir iekļauti bīstamo iekārtu reģistrā un uz tiem ir attiecināmi sekojoši tiesību akti: likums „Par bīstamo iekārtu tehnisko uzraudzību”; Ministru kabineta 2000.gada 7.novembra noteikumi Nr.384 „Noteikumi par bīstamajām iekārtām”; Ministru kabineta 2002.gada 23.aprīļa noteikumi Nr.164 „Prasības maģistrālajiem cauruļvadiem un maģistrālo cauruļvadu tehniskās uzraudzības kārtību”; Ministru kabineta 2009.gada 17.novembra noteikumi Nr.1320 „Noteikumi par bīstamo iekārtu reģistrāciju”; Ministru kabineta 2000.gada 2.maija noteikumi Nr.165 „Noteikumi par spiedieniekārtām un to kompleksiem”; Ministru kabineta 2003.gada 16.septembra noteikumi Nr.518 „Spiedieniekārtu kompleksu tehniskās uzraudzības kārtība”; Ministru kabineta 2008.gada 14.jūlija noteikumi Nr.535 „Bīstamo iekārtu avāriju izmeklēšanas kārtība”.  Lai nodrošinātu bīstamo iekārtu drošu ekspluatāciju, t.i., drošumu apkārtējai videi un cilvēkiem, kā to nosaka augstāk minētie tiesību akti, nepieciešams novērst noplūdes risku, ko rada nelegālie pieslēgumi.  Dīzeļdegvielas zādzības no naftas produktu vada sekmē nelikumīgas dīzeļdegvielas apriti Latvijas teritorijā, kas atstāj nelabvēlīgu iespaidu uz degvielas tirdzniecības apjomiem un valsts saņemtajiem nodokļiem no degvielas tirdzniecības.  Šīs problēmas aktualitāti raksturo policijā reģistrēto noziegumu skaits, kas ik gadus tiek fiksēti uz maģistrālajiem naftas un naftas produktu cauruļvadiem:   |  |  | | --- | --- | | Gads | Zādzību skaits | | 2004. | 202 | | 2005. | 248 | | 2006. | 159 | | 2007. | 95 | | 2008. | 120 | | 2009. | 186 | | 2010. | 113 | | 2011. | 71 | | 2012. | 80 | | 2013. | 27 | | 2014. | 33 |   Nelikumīgo pieslēgumu skaits būtu vēl augstāks, ja bīstamo iekārtu operators nenodrošinātu cauruļvadu apsardzes funkciju.  Iespēja apmeklēt aizsargjoslu teritorijas bez iepriekšēja brīdinājuma aizdomu gadījumā par noziedzīga nodarījuma izdarīšanu aizsargā tautsaimniecības, vides, cilvēku veselības un iespējami arī virkni citas būtiskas intereses, atkarībā no novēršamā noziedzīgā nodarījuma veida. Tādejādi šāda iespēja apsardzes dienestiem aizsargā būtiskas sabiedrības intereses, kas ir lielāks ieguvums par zemes īpašnieku potenciālo tiesību ierobežojumu, un līdz ar to ir samērīgs.  Aizsargjoslu likumā noteiktais priekšnosacījums par iepriekšēju brīdinājumu, lai apsardzes darbinieks likumīgi varētu atrasties uz trešajām personām piederoša nekustamā īpašuma un pārbaudīt, vai kādā no cauruļvada posmiem nav noticis nelikumīgs pieslēgums, padara apsardzes funkciju par neefektīvu.  Likumprojekts paredz, ka objektu īpašnieku vai valdītāju dienestiem objekta apsardzes darbības nolūkos ar mērķi novērst noziedzīgu nodarījumu izdarīšanu ir atļauts apmeklēt metodikā noteiktas aizsargjoslu teritorijas jebkurā laikā bez brīdinājuma, informējot par to zemes īpašnieku, bet, ja tiesības lietot zemi nodotas citai personai, — zemes lietotāju, ne vēlāk kā trīs dienu laikā no apsardzes darbību veikšanas. Paredzot šādu nosacījumu, tiks samazināts risks par noziedzīgu nodarījumu izdarīšanu, kas saistīti ar aizsargjoslu objektiem. Šis leģitīmais mērķis tiek sasniegts ar piemērotu apsardzes darbību un aizsargjoslas teritorijas pēkšņas apmeklēšanas iespējamības nodrošināšanu, jo apsardzes darbības, lai tās būtu efektīvas, nav iespējams īstenot citādā, zemes īpašniekus mazāk ietekmējošā veidā.  Aizsargjoslu teritoriju apmeklēšanas intensitāte atkarīga no kriminogēnās situācijas konkrētajā apvidū. Proti, ja kādā no reģioniem kriminogēnā situācija neradīs riskus objekta drošībai, tad objekta īpašnieks vai tiesiskais valdītājs pēc iespējas retāk apmeklēs aizsargjoslu teritorijas likumprojektā piedāvātās tiesību normas noteiktajā kārtībā. Savukārt, ja kriminogēnā situācija konkrētajā apvidū būs nelabvēlīga un radīs paaugstinātus riskus obejkta drošībai, tad objekta īpašnieks vai tiesiskais valdītājs konkrētās aizsargjoslu teritorijas apmeklēs intensīvāk.  Naftas un naftas produktu cauruļvadu apsardze un tehniskā stāvokļa apsekošana ir neizbēgami saistīta ar periodisku fizisku klātbūtni, un to nav iespējams nodrošināt, izmantojot kādus saudzējošākus mehānismus, kā piemēram, bezpilota lidaparātus (dronus). Dronu izmantošana visos gadījumos šādām vajadzībām nav iespējama, sekojošu iemeslu dēļ:  1. bezpilota lidaparāti nespēj konstatēt apkārtējā vidē izlijušo naftas produkta smaržu, kā arī uz ūdens virsmas esošu varavīksnes krāsas plēvi, kas rodas ūdenstilpņu piesārņojuma gadījumos ar naftas produktiem;  2. bezpilota lidaparātu izmantošanā ar videoieraksta veikšanu ir būtiski ierobežojumi, ko nosaka speciāli tiesību akti par fizisko personas datu aizsardzību, jo, veicot videoierakstu virs privāto personu īpašumiem, var tikt aizskartas fizisko personu tiesības uz privātās dzīves neaizskaramību;  3. bezpilota lidaparāti nespēj konstatēt augstā zālājā, labības laukā, krūmājos, mežā vai citādi dabīgi vai mākslīgi paslēpto naftas produktu noplūdi vai nelikumīgus pieslēgumus pie cauruļvada;  4. bezpilota lidaparāta viena lidojuma ieraksta videoieraksta atšifrējumam ir nepieciešams ilgstošs laiks (līdz pat vairākām dienām), kas nozīmē, ka cauruļvada operators nevarēs tūlītēji reaģēt un novērst cauruļvada avāriju vai notiekošo noziegumu, līdz ar to, par notiekošo noziegumu vai cauruļvada avāriju cauruļvada operators uzzinās tikai pēc tam, kad bezpilota lidaparāts būs beidzis kārtējo lidojumu un tiks veikts videoieraksta atšifrējums, kas, savukārt, nozīmē, ka cauruļvada operators varēs cīnīties tikai ar sekām. Salīdzinoši, apsardzes darbinieks, konstatējot negadījuma pazīmes cauruļvadu trasē, var sākt rīkoties nekavējoties;  5. bezpilota lidaparātu nevar ekspluatēt sliktos laika apstākļos (lielā aukstumā, vējā, lietū, miglā, sniegputenī u.tml.), jo šādi laika apstākļi negatīvi iespaido bezpilota lidaparāta lidošanas drošumu, ilgumu un attēla kvalitāti;  6. bezpilota lidaparāta izmantošana diennakts tumšajā laikā ir būtiski ierobežota;  7. bezpilota lidaparāta operatīva izmantošana ir būtiski ierobežota, jo komersanti, kas piedāvā šādu bezpilota lidaparāta pakalpojumus, nevar šos pakalpojumus nodrošināt operatīvi jebkurā Latvijas teritorijā un jebkurā laikā;  8. papildus tam, vērā ņemams, ka cauruļvadu trases kopējais garums, ko jāuzrauga ikdienā, ir 370 km, taču bezpilota lidaparātiem ir ierobežots lidojuma ilgums un attālums (bezpilota lidaparāts dienā var nolidot aptuveni 20 km;  Konkrētas aizsargjoslu teritorijas, kuras apsardzes darbības nolūkos ar mērķi novērst noziedzīgu nodarījumu izdarīšanu ir atļauts apmeklēt jebkurā laikā bez brīdinājuma, tiks noteiktas metodikā. Šādas teritorijas noteikšana nepieciešama, lai negatīvā ietekme uz zemes īpašniekiem būtu iespējami minimāla. Ievērojot minēto, enerģētikas infrastruktūras objektu aizsargjoslu noteikšanas metodikā, kuras projekts aprakstīts izziņas IV nodaļas 1.punktā un pēc kuras nosaka ekspluatācijas aizsargjoslas ap naftas un naftas produktu cauruļvadiem, kas ir lauksaimniecības zemēs, esošās aizsargjoslas ietvaros paredzēts noteikt konkrētu teritoriju (tehnoloģisko sliedi), pa kuru atļauts pārvietoties objekta īpašnieka vai valdītāja dienestiem, apsargājot objektu. Tāpat arī objekta īpašnieka (operatora) dienesti ekspluatācijas, remonta, renovācijas un rekonstrukcijas darbu vajadzībām pēc iespējas pārvietojas pa šim nolūkam izveidotu ceļu (tehnoloģisko sliedi), attiecīgi atlīdzinot nodarītos zaudējumus.  Maģistrālo naftas un naftas produktu cauruļvadu pretkorozijas elektroķīmiskās aizsardzības iekārtu anodu zemējumiem pašreizējā Aizsargjoslu likumā nav paredzēta aizsargjosla, kaut gan šīs iekārtas ir uzbūvētas un darbojas kopš pašu cauruļvadu nodošanas ekspluatācijā brīža. Šāda normatīvā regulējuma trūkuma dēļ nevar tikt nodrošināta naftas un naftas produktu cauruļvadu droša un efektīva ekspluatācija. Tādējādi arī attiecībā uz naftas un naftas produktu cauruļvadiem likumprojekts paredz noteikt ekspluatācijas aizsargjoslu pretkorozijas elektroķīmiskās aizsardzības iekārtu anodu zemējumiem, kura nosakāma 4 metru attālumā no zemējuma kontūras, tādā pašā veidā kā tas ir noteikts citiem līdzīgiem infrastruktūras objektiem, piemēram, gāzes vadu pretkorozijas elektroķīmiskās aizsardzības iekārtu anodu zemējumiem.  Aizsargjoslu likuma 35.panta trešā daļa paredz, ka aizsargjoslās, kas ir lauksaimniecības zemēs, plānotie ekspluatācijas, remonta, renovācijas un rekonstrukcijas darbi veicami laikposmā, kad šīs platības neaizņem lauksaimniecības kultūras vai kad ir iespējama lauksaimniecības kultūru saglabāšana, izņemot avāriju novēršanas vai to seku likvidācijas darbus, kurus var veikt jebkurā laikā. Lauksaimniecības zemēs, kurās tiek sēti ziemāji, periods, kad platības neaizņem lauksaimniecības kultūras, ir aptuveni divas līdz trīs nedēļas visa gada laikā. Sistēmas pārvaldītājam fiziski nav iespējams tik īsā laikā veikt visus plānotos ekspluatācijas, remonta, renovācijas un rekonstrukcijas darbus, piemēram, visā naftas un naftas produktu cauruļvadu garumā, t.i., aptuveni 780 km. Problēmas risināšanai likumprojekts paredz papildināt minēto regulējumu ar norādi „pēc iespējas”, dodot objekta īpašniekiem vai valdītājiem tiesības gadījumā, kad citu iespēju nav, veikt minētās darbības arī citā laikā, jebkurā gadījumā saglabājot pienākumu sakārtot zemes platības un atlīdzināt īpašniekam nodarītos zaudējumus atbilstoši Aizsargjoslu likuma 35.panta ceturtajā[[1]](#footnote-3) un devītajā[[2]](#footnote-4) daļā noteiktajam.  Drošības apsvērumu dēļ un pēc līdzības ar Aizsargjoslu likuma 56.pantā attiecībā uz aizsargjoslām ap gāzesvadiem, gāzapgādes iekārtām un būvēm, gāzes noliktavām un krātuvēm paredzētajiem ierobežojumiem, likumprojektā ietverts arī aizliegums drošības aizsargjoslās 25 metrus platā joslā ap naftas, naftas produktu cauruļvadiem turpmāk izvietot lopbarības un minerālmēslu glabātavas.  Latvijas Republikas valsts robežas likuma 14.pants paredz vispārēju aizliegumu jebkurai fiziskai personai atrasties valsts robežas joslā, vienlaikus paredzot arī konkrētus izņēmumus no šī aizlieguma. Savukārt Aizsargjoslu likuma 35.panta regulējums nosaka dažādus aprobežojumus, kuri jāņem vērā, lai uzturētos aizsargjoslās, veicot attiecīgas darbības. Ņemot vērā minēto, likumprojekts precizē Aizsargjoslu likuma 35.pantu, paredzot pienākumu aizsargjoslās, kuras sakrīt ar valsts robežas joslu, jebkādas veicamās darbības, kas saistītas ar personu uzturēšanos tajās, pirms to veikšanas saskaņot ar Valsts robežsardzi.  Saskaņā ar Aizsargjoslu likuma 12.panta otrās daļas 10.punktu ekspluatācijas aizsargjoslas ir noteiktas ap gāzesvadiem, gāzapgādes iekārtām un būvēm, gāzes noliktavām un krātuvēm. Lai nodrošinātu drošu gāzapgādes objektu ekspluatāciju, ir nepieciešams precizēt gāzapgādes objektu sarakstu, kam tiek noteiktas ekspluatācijas aizsargjoslas un noteikt tās sekojošiem gāzapgādes objektiem: gāzes regulēšanas punktiem ar gāzes ieejas spiedienu līdz 0,4 megapaskāliem; pretkorozijas elektroķīmiskās aizsardzības iekārtu stacijām (katodaizsardzības stacijas, drenāžas aizsardzības stacijas); gāzesvadu ar spiedienu vairāk par 1,6 megapaskāliem noslēgierīču laukumiem.  Ņemot vērā to, ka gāzapgādes objektiem (piemēram, gāzes regulēšanas punkti, pretkorozijas elektroķīmiskās aizsardzības iekārtu stacijas, gāzesvadu noslēgierīču laukumi un izpūšanas sveces) nav noteiktas aizsargjoslas, tie nav iekļauti Vienotā apgrūtināto teritoriju un nekustamā īpašuma objekta apgrūtinājumu klasifikatorā (Ministru kabineta 2014.gada 4.februāra noteikumi Nr.61 „Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru”). Ministru kabineta 2011.gada 27.decembra noteikumi Nr.1019 „Zemes kadastrālās uzmērīšanas noteikumi” nosaka, ka nekustamā īpašuma apgrūtinājumus ieraksta apgrūtinājumu plānā atbilstoši tiesību aktos noteiktajā kārtībā apstiprinātajai nekustamā īpašuma objektu apgrūtinājumu klasifikācijai. Izstrādājot zemes vienību apgrūtinājumu plānus, netiek iegūta objektīva informācija par nekustamā īpašuma apgrūtinājumiem.  Saskaņā ar Ministru kabineta 2006.gada 18.aprīļa noteikumiem Nr.305 „Kadastrālās vērtēšanas noteikumi”, viens no kadastrālās vērtības ietekmējošiem faktoriem ir nekustamajam īpašumam noteiktie apgrūtinājumi. Ja dabā, ekspluatācijā esošiem gāzapgādes objektiem netiek noteiktas aizsargjoslas un tie attiecīgi nav iekļauti Vienotā apgrūtināto teritoriju un nekustamā īpašuma objekta apgrūtinājumu klasifikatorā, nekustamā īpašuma īpašniekam netiek radīta iespēja saņemt atvieglojumus par viņam piederošā nekustamā īpašuma apgrūtinājumu. Ievērojot to, ka nekustamā īpašuma nodoklis tiek aprēķināts no nekustamā īpašuma kadastrālās vērtības, tad būtiski ir norādīt visus nekustamā īpašuma apgrūtinājumus.  Šobrīd spēkā esošais Aizsargjoslu likums gāzesvadiem, gāzapgādes iekārtām un būvēm, gāzes noliktavām un krātuvēm nosaka 2 veidu aizsargjoslas: ekspluatācijas un drošības aizsargjoslas. Atšķirībā no drošības aizsargjoslām ekspluatāciju aizsargjoslu galvenais uzdevums ir nodrošināt komunikāciju un objektu efektīvu un drošu ekspluatāciju un attīstības iespējas.  Saskaņā ar Aizsargjoslu likumu gāzes regulēšanas punktiem ar gāzes ieejas spiedienu līdz 0,4 megapaskāliem ir noteiktas tikai drošības aizsargjoslas 7 metru attālumā. Ievērojot to, ka ap gāzes regulēšanas punktiem ar gāzes ieejas spiedienu līdz 0,4 megapaskāliem ir noteiktas tikai drošības aizsargjoslas, zemes īpašniekiem ir jāievēro tie nekustamā īpašuma lietošanas tiesību aprobežojumi, kas noteikti Aizsargjoslu likuma 58.2 pantā. Taču stingrāki nekustamā īpašuma lietošanas tiesību aprobežojumi ir noteikti ekspluatācijas aizsargjoslas teritorijā. Lai gāzes apgādes sistēmas operators varētu nodrošināt drošu gāzes regulēšanas punktu ekspluatāciju, šiem objektiem ir nepieciešams noteikt arī ekspluatācijas aizsargjoslas. Nosakot gāzapgādes objektiem aizsargjoslas, tas radīs pozitīvu ietekmi gan gāzapgādes objektu īpašniekam, gan nekustamā īpašuma īpašniekam.  Gandrīz visi gāzes regulēšanas punkti ar gāzes ieejas spiedienu līdz 0,4 megapaskāliem, būvēti padomju gados, kad gāzes regulēšanas iekārtas, kas nodrošina spiediena regulēšanu gāzes sadales sistēmā un nodrošina aizsardzību pret nepieļaujamu spiedienu, tika izvietotas ķieģeļu konstrukcijas tipa būvēs. Mūsdienās šādas gāzes regulēšanas iekārtas ar spiedienu līdz 0,4 megapaskāliem tiek ievietotas konteineros[[3]](#footnote-5) vai metāla skapjos, kas saukti par skapjveida gāzes regulēšanas punktiem. Ievērojot to, ka padomju laikos būvēto gāzes regulēšanas punktu ar gāzes ieejas spiedienu līdz 0,4 megapaskāliem funkcionalitāte ir līdzīga (var atšķirties pati tehnoloģiskā iekārta) skapjveida gāzes regulēšanas punktam ar gāzes ieejas spiedienu līdz 0,4 megapaskāliem, tad līdz šim analoģiski tika piemērota Aizsargjoslu likuma 22.panta otrās daļas 3.punkta d) apakšpunkta norma. Taču, ņemot vērā to, ka gāzes regulēšanas punkti ar gāzes ieejas spiedienu līdz 0,4 megapaskāliem ir izvietoti ķieģeļa tipa būvēs, veicot ekspluatācijas darbus, tos nevar veikt 1 metra robežās, kā to, piemēram, var izdarīt skapjveida gāzes regulēšanas punkta ekspluatācijas aizsargjoslas teritorijā. Ekspluatācijas darbus ķieģeļa tipa būvēm nav iespējams veikt 1 metra robežās, tādējādi nepieciešams noteikt aizsargjoslas platumu 2 metri. Atšķirībā no gāzes regulēšanas punktiem ar gāzes ieejas spiedienu līdz 0,4 megapaskāliem, gan skapjveida gāzes regulēšanas punktiem, gan gāzes regulēšanas punktiem ar gāzes ieejas spiedienu no 0,4 līdz 1,6 megapaskāliem, kuru funkcionalitāte ir līdzīga gāzes regulēšanas punktiem ar gāzes ieejas spiedienu līdz 0,4 megapaskāliem, ir noteiktas ekspluatācijas aizsargjoslas. Nosakot gāzes regulēšanas punktiem ar gāzes ieejas spiedienu līdz 0,4 megapaskāliem ekspluatācijas aizsargjoslu 2 metru platumā, būtiski netiks ierobežotas nekustamā īpašuma īpašnieka tiesības uz īpašumu, jo šobrīd šiem gāzes regulēšanas punktiem ir noteiktas drošības aizsargjoslas, kas ir 7 metru attālumā. Ekspluatācijas aizsargjoslas iekļaujas drošības aizsargjoslas teritorijā.  Ievērojot to, ka gāzes regulēšanas punkti var būt ievietoti dažāda tipa būvēs, nepieciešams veikt grozījumus Aizsargjoslu likuma 22.panta otrās daļas 3.punkta e) un f) apakšpunktos un aizstāt vārdus „ap atsevišķās būvēs novietotiem gāzes regulēšanas punktiem” ar vārdiem „ap gāzes regulēšanas punktiem” un Aizsargjoslu likuma 32.2 panta otrās daļas 1.1 punktā, aizstājot vārdus „ap atsevišķās būvēs novietotiem gāzes regulēšanas punktiem” ar vārdiem „ap gāzes regulēšanas punktiem”.  Katodaizsardzības stacijas un drenāžas aizsardzības stacijas ir nepieciešamas, lai pasargātu gāzesvadus no korozijas. Katodaizsardzības stacijas un drenāžas aizsardzības stacijas tiek iežogotas un parasti iežogojumu teritorija ir 2x3 m, retāk 3x3 m. Minētās stacijas nekustamajos īpašumos tiek uzstādītas saskaņā ar Enerģētikas likumu.  Gāzesvada ar spiedienu vairāk par 1,6 megapaskāliem noslēgierīču laukumi un izpūšanas sveces[[4]](#footnote-6) tiek projektēti un būvēti saskaņā ar Latvijas standarta LVS 422 „Dabasgāzes pārvades (transporta) sistēmas cauruļvadu projektēšana” noteikumiem. Saskaņā ar minētā standarta noteikumiem, attālumam no noslēgierīcēm līdz jebkāda veida ēkai, nepiederošam pārvades gāzesvadam, jābūt ne mazākam par 100 m, savukārt izpūšanas sveces izvietojamas ne mazāk kā 100 m attālumā no jebkura veida celtnes, kas nepieder pārvades gāzesvadam, dzelzceļa un ne mazāk kā 50 m attālumā no autoceļiem, tiltiem, gājēju tuneļiem, viaduktiem, elektropārvades un telekomunikāciju gaisvadu līnijām vismaz 1,5 balsta augstumā. Drošības aizsargjoslas platums gāzesvada ar spiedienu vairāk par 1,6 megapaskāliem noslēgierīču laukumiem un izpūšanas svecēm ir noteikts atbilstoši Latvijas standartam LVS 422 „Dabasgāzes pārvades (transporta) sistēmas cauruļvadu projektēšana”. Nosakot drošības aizsargjoslas un to platības, tiktu abpusēji ievēroti projektēšanas un būvniecības noteikumi.  Lai atvieglotu gāzesvadu būvniecību, kā arī papildus neapgrūtinātu nekustamos īpašumus ar aizsargjoslām, šobrīd spēkā esošo Aizsargjoslu likuma 22.panta otrās daļas 1.1 punktu nepieciešams precizēt, nosakot, ka ekspluatācijas aizsargjoslas veido 1 metra attālumā gar gāzesvadiem ar spiedienu vairāk par 0,4 megapaskāliem līdz 0,6 megapaskāliem, kas atrodas ceļu zemes nodalījuma joslā, privāto dzelzceļu nodalījuma joslā, sarkanajās līnijās, publiski lietojamās ielās un tāda ceļa, kam nav noteiktas sarkanās līnijas, robežā, bet ne tuvāk kā 1 metru no ceļa zemes nodalījuma joslas, privāto dzelzceļu nodalījuma joslas, sarkano līniju, publiski lietojamo ielu un tāda ceļa, kam nav noteiktas sarkanās līnijas, robežas malas.  Gadījumos, kad gāzesvads ar spiedienu no 0,4 līdz 0,6 megapaskāliem atrodas tuvāk par 1 metru no ceļa zemes nodalījuma joslas, privāto dzelzceļu nodalījuma joslas, sarkano līniju, publiski lietojamo ielu un tāda ceļa, kam nav noteiktas sarkanās līnijas, robežas malas, aizsargjosla nosakāma atbilstoši Aizsargjoslu likuma 22.panta otrās daļas 1.punkta b) apakšpunktam.  Lai pastiprinātu drošību un nodrošinātu drošu gāzapgādes objektu ekspluatāciju, ir nepieciešams papildināt Aizsargjoslu likuma 58.2 pantu ar saimnieciskās darbības ierobežojumiem drošības aizsargjoslā, proti, aizliegt darbus, kas saistīti ar spridzināšanu un derīgo izrakteņu ieguvi. Maģistrālo gāzesvadu celtniecības normās un noteikumos Nr.2.05.06-85 (Магистральные трубопроводы СHиП 2.05.06-85), kas izdoti 1985.gadā PSRS Valsts Celtniecības lietu komitejā, Maskavā, tika noteikti attālumi, kādi ir jāievēro, ierīkojot karjerus derīgo izrakteņu ieguvei. Saskaņā ar minētajiem noteikumiem attālumam no karjeriem un maģistrālā gāzesvada no 300 līdz 600 mm diametrā jābūt 150 metri, savukārt gāzesvadiem no 600 līdz 800 mm diametrā jābūt 200 metri. Latvijas standarta LVS 422 „Dabasgāzes pārvades (transporta) sistēmas cauruļvadu projektēšana” 1.punktā (Darbības lauks) ir noteikts, ka attālumu noteikšanai no jaunbūvējamām ēkām un būvēm līdz ekspluatācijā esošiem dabasgāzes pārvades (transporta) gāzesvadu sistēmas cauruļvadiem un iekārtām attiecināmas to tiesību aktu prasības, kas tika piemērotas, projektējot un būvējot šos cauruļvadus un iekārtas. Ņemot vērā to, ka lielākā daļa no ekspluatācijā esošajiem gāzapgādes objektiem tika izbūvēti 20.gadsimta 60.-80.gados, ir jāņem vērā ierobežojumi, kas tika noteikti laikā, kad gāzapgādes objekti tika būvēti.  Aizsargjoslu likuma 58.2 panta pirmās daļas 1.punktā ir noteikts, ka drošības aizsargjoslā ir aizliegts būvēt jaunas ēkas vai rekonstruēt nedzīvojamās ēkas par dzīvojamām ēkām, kā arī – ja nav noslēgta rakstveida vienošanās ar gāzesvadu, gāzapgādes iekārtu un būvju, gāzes noliktavu un krātuvju īpašnieku – rekonstruēt esošās ēkas. No minētā izriet, ka aizliegums būvēt attiecas tikai uz būvēm, taču šāds aizliegums nepastāv uz inženierbūvēm. Šobrīd spēkā esošais regulējums pieļauj inženierbūvju būvniecību drošības aizsargjoslā. Dažādu inženierbūvju atrašanās gāzapgādes objektu drošības aizsargjoslā var traucēt nodrošināt drošu gāzapgādes objektu ekspluatāciju. Tāpēc, lai būtu iespējams kontrolēt un nodrošināt drošu objektu ekspluatāciju, Aizsargjoslu likumā nepieciešams noteikt, ka inženierbūves atļauts būvēt drošības aizsargjoslā, inženierbūvju īpašniekam noslēdzot rakstveida vienošanos ar gāzesvadu, gāzapgādes iekārtu un būvju, gāzes noliktavu un krātuvju īpašnieku. |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Naftas produktu cauruļvads Polocka–Ventspils un naftas cauruļvads Polocka–Ventspils stiepjas cauri Baltkrievijas Republikai un Latvijas Republikai, bet naftas vads Polocka–Mažeiķi – cauri Baltkrievijas Republikai un Lietuvas Republikai.  Atbilstoši Aizsargjoslu likuma 3.panta 1.punktam, Aizsargjoslu likuma mērķis ir noteikt aizsargjoslu veidus un to funkcijas. Saskaņā ar minētā likuma 33.panta pirmo daļu, aizsargjoslas nosaka ar šo likumu un tiesību aktos noteiktajā kārtībā attēloto teritorijas plānojumos. Zemesgrāmatu likuma 5.pants paredz, ka lietu tiesības, kas pastāv uz likuma pamata, var arī nostiprināt zemesgrāmatās pēc to personu vēlēšanās, kam šīs tiesības pieder. Savukārt Civillikuma 1477.pants nosaka, ka lietu tiesības, kas pastāv uz likuma pamata, ir spēkā arī bez ierakstīšanas zemesgrāmatās.  Nepieciešams nošķirt lietošanas tiesību aprobežojumu ierakstīšanu zemesgrāmatā no objekta, kas rada šos ierobežojumus, ierakstīšanas. Saskaņā ar Aizsargjoslu likumu lietošanas tiesību aprobežojumi (rīcības ierobežojumi) noteikti ar likumu, piemēram, attiecībā uz gāzes vadiem lietošanas tiesību aprobežojumi noteikti Aizsargjoslu likuma 56.panta pirmajā daļā. Ņemot vērā Zemesgrāmatu likuma 5.pantā un Civillikuma 1477.pantā noteikto, lietošanas tiesību aprobežojumi, kas noteikti Aizsargjoslu likuma 36.-59.pantā, nav ierakstāmi zemesgrāmatā. Zemesgrāmatu nodaļās, saskaņā ar  Aizsargjoslu likuma 60.panta pirmajā daļā noteikto, nostiprināta prakse, ka zemesgrāmatu nodalījumā ieraksta atzīmi, ka konkrētajā īpašumā atrodas objekts,  piemēram, gāzes vads, elektriskie tīkli u.t.t., kam saskaņā ar Aizsargjoslu likumu tiek noteikta aizsargjosla un kas rada Aizsargjoslu likumā noteiktos lietošanas tiesību aprobežojumus.  Proti, uz likuma pamata pastāvošos lietošanas tiesību ierobežojumus rada objekts kā tāds un tādejādi tie ir spēkā no objekta izveidošanas brīža. Līdz ar to likumprojekta 10.pantā ietvertais regulējums izriet no šā brīža regulējuma, bet atzīmes par konkrētā objekta esamību ierakstīšana  vai neierakstīšana zemesgrāmatā neietekmē lietošanas tiesību aprobežojuma spēkā esamību kā tādu, jo kā jau minēts iepriekš – tie noteikti ar likumu un ir spēkā no objekta izveides brīža.  Zemesgrāmatu prakse, atbilstoši kurai zemesgrāmatu nodalījumā tiek ierakstīta atzīme par objektu, kas rada Aizsargjoslu likumā noteiktos īpašuma tiesību aprobežojumus, ļauj sasniegt zemesgrāmatas publisko ticamību un ikvienas personas informētību par tiem objektiem nekustamā īpašumā, kas rada Aizsargjoslu likuma 36.-59.pantā noteiktos lietošanas tiesību aprobežojumus. Tāpat šādas prasības izpilde samazina administratīvo slogu, jo informāciju par to, vai konkrētajā īpašumā ir objekts, kas ierobežo tā īpašnieku rīcību ar nekustamo īpašumu, var noskaidrot, ieskatoties zemesgrāmatā.  Apgrūtinājumu aktualizēšana ATIS sistēmā notiks, pamatojoties uz Ministru kabineta 2014.gada 4.februāra noteikumu Nr.61 “Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru” prasībām. Līdz ar to nav nepieciešams izgatavot jaunus apgrūtinājuma plānus (papīra formātā). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Naftas un naftas produktu cauruļvadu īpašnieki vai valdītāji. Gāzesvadu, gāzapgādes iekārtu un būvju, gāzes noliktavu un krātuvju īpašnieki vai valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts paredz noteikt ekspluatācijas aizsargjoslu ap gāzes regulēšanas punktiem ar gāzes ieejas spiedienu līdz 0,4 megapaskāliem 2 metru attālumā, ap pretkorozijas elektroķīmiskās aizsardzības iekārtu stacijām (katodaizsardzības stacijas, drenāžas aizsardzības stacijas) 1 metra attālumā no iežogojuma, savukārt ap gāzesvadu ar spiedienu vairāk par 1,6 megapaskāliem noslēgierīču laukumiem 15 metru attālumā no iežogojuma.  Likumprojekts paredz noteikt ekspluatācijas aizsargjoslu ap naftas un naftas produktu cauruļvadu pretkorozijas elektroķīmiskās aizsardzības iekārtu anodu zemējumiem 4 metru attālumā no zemējuma kontūras, ap pretkorozijas elektroķīmiskās aizsardzības iekārtu stacijām (katodaizsardzības stacijas, drenāžas aizsardzības stacijas) 1 metra attālumā no iežogojuma.  Likumprojekts paredz piešķirt objekta īpašniekam tiesības veikt darbības, kas saistītas ar naftas un naftas produktu cauruļvadu apsardzi nolūkā novērst noziedzīgus nodarījumus jebkurā laikā un bez iepriekšēja brīdinājuma.  Attiecībā uz jaunu aprobežojumu noteikšanu piemērojamas Ministru kabineta 2006.gada 5.decembra noteikumu Nr. 982 „Enerģētikas infrastruktūras objektu aizsargjoslu noteikšanas metodika” (turpmāk – Noteikumi Nr.982) 5.4.apakšnodaļā noteiktās prasības.  Nosacījums, aizliedzot izvietot lopbarības un minerālmēslu glabātavas drošības aizsargjoslās 25 metrus platā joslā ap naftas un naftas produktu cauruļvadiem, attiecināms uz jaunu glabātuvju izvietošanu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ekonomikas ministrijai pēc saskaņošanas ar Valsts ugunsdzēsības un glābšanas dienestu un Vides aizsardzības un reģionālās attīstības ministriju jāizstrādā metodikas projekts, pēc kura nosaka ekspluatācijas aizsargjoslas ap naftas un naftas produktu cauruļvadiem. Tādējādi Ekonomikas ministrijai nepieciešams izstrādāt grozījumus Noteikumos Nr.982, kas paredzētu izmaiņas vismaz šādos virzienos:   1. noteikt, ka objekta īpašnieka vai valdītāja dienesti, apsargājot objektu, pārvietojas pa tehnoloģisko sliedi; 2. ietvert regulējumu, kas nodrošina, ka aizsargjoslā ap naftas un naftas produktu cauruļvadiem, kas ir lauksaimniecības zemēs, objekta īpašnieks vai tiesiskais valdītājs ekspluatācijas, remonta, renovācijas un rekonstrukcijas darbu vajadzībām pēc iespējas pārvietojas pa tehnoloģisko sliedi, attiecīgi atlīdzinot nodarītos zaudējumus; 3. gadījumos, ja nepieciešams novērst avārijas situāciju vai likvidēt avārijas sekas, noteikt, ka naftas un naftas produktu cauruļvadu īpašniekam vai tiesiskajam valdītājam ir tiesības pirms ciršanas apliecinājuma izņemšanas nocirst atsevišķus kokus un apgriezt koku zarus, kuri traucē vai apdraud naftas un naftas produktu cauruļvadu darbību; 4. noteikt tiesības ierakstīt apgrūtinājumus zemesgrāmatā; 5. precizēt esošo redakciju, nosakot, ka nekustamajam īpašumam (zemei), ja naftas un naftas produktu cauruļvadu aizsargjoslā noteiktie aprobežojumi padara neiespējamu īpašuma vai tā daļas izmantošanu iepriekšējiem nekustamā īpašuma lietošanas mērķiem, objekta īpašnieks vai valdītājs slēdz ar zemes īpašnieku nekustamā īpašuma pirkuma līgumu vai nomas līgumu par attiecīgo īpašuma daļu.   Grozījumi Noteikumos Nr.982 tiks iesniegti izskatīšanai Ministru kabinetā līdz likumprojekta izskatīšanai Saeimā otrajā lasījumā.  Tāpat grozījumi izraisīs nepieciešamību Ekonomikas ministrijai sadarbībā ar Tieslietu ministriju izstrādāt grozījumus 2014. gada 4.februāra noteikumos Nr.61 "Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru", papildinot 1. un 2.pielikumu ar jauniem objektiem, kuri ir paredzēti projektā, taču šobrīd vēl nav iekļauti Apgrūtināto teritoriju informācijas sistēmas objektu klasifikatorā un  precizējot jau esošo objektu nosaukumus pielikumos. |
| 2. | Atbildīgā institūcija | Ekonomikas ministrija sadarbībā ar Tieslietu ministriju |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sākotnēji likumprojekts “Grozījumi Aizsargjoslu likumā” tika izsludināts 2013.gada 3.oktobra Valsts sekretāru sanāksmē (VSS-1815, prot.Nr.39, 4.§). Ņemot vērā, ka saskaņošanā vienošanos neizdevās panākt, likumprojekts tika atsaukts 2014.gada 15.maija Valsts sekretāru sanāksmē (prot.Nr.18, 24.§).  Likumprojekts 2015.gada 2.februārī tika nodots sabiedriskajai apspriešanai, publicējot likumprojektu un tā sākotnējās ietekmes novērtējuma ziņojumu (anotāciju) Ekonomikas ministrijas mājas lapā.  Aizsargjoslas objektu īpašniekam plānots informēt pašvaldības un konkrētus zemes īpašniekus ar pašvaldību masu informācijas līdzekļu starpniecību par jaunajiem likuma noteikumiem un prasībām, kas izriet no likumprojekta. |
| 2. | Sabiedrības līdzdalība projekta izstrādē | Biedrība “Zemnieku Saeima” ir piedalījusies plānoto grozījumu (likumprojekts “Grozījumi Aizsargjoslu likumā” (VSS-1815, prot.Nr.39, 4.§)) apspriešanā Ekonomikas ministrijas organizētajās sanāksmēs, kā arī sniegusi atzinumus (2013.gada 18.oktobra vēstule Nr.122, 2015.gada 13.novembra vēstule Nr.102 un 2016.gada 27.janvāra vēstule Nr.13).  Priekšlikumi vai viedokļi saistībā ar naftas un naftas cauruļvadu aizsargjoslām pēc sagatavotā likumprojekta ievietošanas Ekonomikas ministrijas mājas lapā 2015.gada 2.februārī netika saņemti.  Bīstamo iekārtu operators piedalījies grozījumu Aizsargjoslu likumā redakcijas izstrādē. |
| 3. | Sabiedrības līdzdalības rezultāti | Biedrība “Zemnieku Saeima” norāda, ka prasība par 15m platas ekspluatācijas aizsargjoslas izveidošanu gar esošiem cauruļvadiem, būs papildus apgrūtinājums lauksaimniekiem (zemes īpašniekiem), kas veic lauksaimniecisko darbību un kuru laukus skar cauruļvadi. Zemnieku lauki neprognozējamā veidā būs pakļauti cauruļvada apsardzes un uzturēšanas pasākumiem, kas ietver automašīnu un cilvēku pārvietošanos, rezultātā radot zaudējumus.  Ievērojot minēto un Ministru kabineta komitejas 2017.gada 30.oktobra sēdē (prot.Nr.31, 1.§) nolemto, ekonomikas ministrs un zemkopības ministrs ir kopīgi izvērtējuši biedrības “Zemnieku Saeima” iebildumus par likumprojektā ietverto regulējumu - izveidot ekspluatācijas aizsargjoslas ap naftas un naftas produktu cauruļvadiem, panākot vienošanos par ekspluatācijas joslas izslēgšanu no likumprojekta, kā arī paredzot, ka objektu īpašnieku vai valdītāju dienestiem objekta apsardzes darbības nolūkos ar mērķi novērst noziedzīgu nodarījumu izdarīšanu ir atļauts apmeklēt metodikā noteiktas aizsargjoslu teritorijas jebkurā laikā bez brīdinājuma, informējot par to zemes īpašnieku.  Bīstamo iekārtu operators neatbalsta pēc Ministru kabineta komitejas 2017.gada 30.oktobra sēdes precizēto likumprojekta redakciju, norādot sekojošo:   1. Grozījumi Aizsargjoslu likumā tika iniciēti un vairāk kā divus gadus izstrādāti un saskaņoti ar pamatmērķi noteikt ekspluatācijas aizsargjoslu naftas cauruļvadiem. Taču ar pašreiz piedāvāto redakciju ekspluatācijas aizsargjoslas cauruļvadiem netiek noteiktas; 2. Nevar piekrist piedāvājumam attiecībā uz apmeklēšanas iespēju piedāvājumu apsardzes darbības nolūkos, kas faktiski krietni pasliktina līdz šim pastāvējušo un praksē pielietoto sistēmu, sašaurinot apsardzes darbību zonu no aizsargjoslu teritorijas uz tehnoloģisko sliedi. Tehnoloģisko sliedi bīstamo iekārtu operatora ieskatā bija paredzēts noteikt, lai pa to varētu pārvietoties ar transportlīdzekli, bet apsardzes darbības t.sk., teritorijas pārmeklēšanu, bija iecerēts turpināt veikt visā aizsargjoslas teritorijā, kā to paredz Aizsargjoslu likuma spēkā esošā redakcija, kas atsevišķi neizdala apsardzes darbības. Nelikumīgo pieslēguma meklēšanai pakļauto teritoriju pilnīgi noteikti nevar ierobežot tehnoloģiskās sliedes platumā, jo nelikumīgais pieslēgums tiek izveidots vairāk nekā 1 metra dziļumā un praktiski nekad neiznāk virszemē tik tuvu pie paša cauruļvada, līdz ar ko, tehnoloģiskās sliedes robežās būtu ļoti apgrūtinoši konstatēt nelikumīgi pieslēgumu. Tieši tāpēc, apsardzes darbību veikšanai, ir nepieciešama plašāka teritorija – visa aizsargjoslas teritorija, tādējādi apgrūtinot nozieguma pēdu (nelikumīgo pieslēgumu) slēpšanu un atvieglojot nozieguma vietas (nelikumīgo pieslēgumu) atklāšanas iespējas. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar |

Iesniedzējs:

Ekonomikas ministrs                                            A.Ašeradens

Vīza: Valsts sekretārs J.Stinka

07.03.2018. 13:24

4331

S.Vīksna, 67013087

sintija.viksna@em.gov.lv

1. Aizsargjoslu likuma 35.panta ceturtā daļa: “Pēc darbu veikšanas objekta īpašnieks vai valdītājs sakārto zemes platības, lai tās būtu derīgas izmantošanai paredzētajām vajadzībām, kā arī atlīdzina zemes īpašniekam vai tiesiskajam valdītājam darbu izpildes gaitā nodarītos zaudējumus. Zaudējumu apmēru nosaka un zaudējumus atlīdzina likumos noteiktajā kārtībā vai pēc savstarpējas vienošanās.” [↑](#footnote-ref-3)
2. Aizsargjoslu likuma 35.panta devītā daļa: “Tāda objekta īpašnieks vai valdītājs, kuram noteikta aizsargjosla, izmanto šo aizsargjoslu, nemaksājot atlīdzību par nekustamā īpašuma lietošanas tiesību aprobežojumu. Šis nosacījums neierobežo nekustamā īpašuma īpašnieka, valdītāja vai lietotāja tiesības prasīt viņam radīto tiešo zaudējumu atlīdzību.” [↑](#footnote-ref-4)
3. Saskaņā ar Nekustamā īpašuma valsts kadastra likuma 16.pantu konteinera tipa ēka atzīstama par nekustamu lietu un nosakāma par nekustamā īpašuma objektu tikai tad, kad, ja saskaņā ar projekta dokumentāciju, tādai ēkai ir paredzēti un izbūvēti ar zemi saistīti pamati. [↑](#footnote-ref-5)
4. Izpūšanas sveces ir caurule ar noslēgierīci, kas pievienota gāzesvadam vai iekārtai un paredzēta cauruļvada atbrīvošanai no gāzes. [↑](#footnote-ref-6)